Un tânăr de 18 ani, elev al Școlii de Poliție de la Câmpina, este cercetat de polițiști după ce a condus fără permis o motocicletă și nu a oprit la semnalul agenților rutieri, iar apoi a fost urmărit în trafic.
La un moment dat, el a lovit autospeciala de Poliţie, care avea semnalele acustice şi luminoase în funcţiune. Tânărul este elev al Şcolii de Poliţie de la Câmpina.
Potrivit IPJ Mehedinți, un agent de poliție a sesizat Poliția municipiului Drobeta-Turnu Severin despre faptul că, în timpul serviciului, a fost implicat într-un accident rutier.
"Din verificările efectuate de poliţiştii din cadrul Biroului Rutier s-a stabilit că în data de 23 martie a c., ora 11.50, un echipaj de poliţie din cadrul Biroului Rutier, în timp ce supravegherea traficul pe bulevardul Tudor Vladimirescu din municipiu, a efectuat semnal de oprire unei motociclete, al cărei conducător auto a refuzat să oprească. Poliţiştii au procedat la urmărirea acestuia, reuşind interceptarea pe strada Vodiţa din municipiu, unde la intersecţia cu strada Negoiu tânărul de 18 ani, din Drobeta-Turnu Severin, nu s-ar fi asigurat la schimbarea direcţie de mers şi a intrat în coliziune cu autospeciala de poliţie ce aparţine IPJ Mehedinţi, care avea în funcţiune semnalele acustice şi luminoase", a transmis IPJ Mehedinți.
În urma accidentului, au rezultat doar pagube materiale.
Ambii conducători au fost testaţi cu aparatele din dotare, rezultatele fiind negative.
"De asemenea, s-a mai stabilit că tânărul de 18 ani este elev al Şcolii de Poliţie «Vasile Lascăr» Câmpina din anul 2023 şi se afla în timpul liber. Totodată, acesta a condus motocicleta fără a poseda permis de conducere corespunzător categoriei din care face parte vehiculul condus. În cauză, s-a întocmit dosar penal, sub aspectul săvârşirii infracţiunii de conducerea unui vehicul fără permis de conducere", a adăugat IPJ Prahova.